Document ID: 32005R1821

KOMISIJAS REGULA (EK) Nr. 1821/2005
(2005. gada 8. novembris),
ar ko groza Regulu (EK) Nr. 1653/2004 attiecībā uz izpildu aģentūru grāmatvežu amata vietām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (1), un jo īpaši tās 15. pantu,
ņemot vērā Eiropas Parlamenta atzinumu,
ņemot vērā Padomes atzinumu,
ņemot vērā Revīzijas palātas atzinumu,
tā kā:
(1)
Komisijas 2004. gada 21. septembra Regulas (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (2), 30. pantā noteikts, ka izpildu aģentūras vadības komiteja ieceļ izpildu aģentūras grāmatvedi, kas ir pakļauts statūtiem.
(2)
Izpildu aģentūras grāmatveža pienākumi, kas noteikti minētajā 30. pantā, attiecas tikai uz izpildu aģentūras administratīvo budžetu, turpretī Komisijas grāmatvedis ir atbildīgs par visiem uzdevumiem, kas saistīti ar izpildu aģentūru darbības budžeta izpildi.
(3)
Komisijai ir radušās problēmas atrast piemērotus kandidātus izpildu aģentūras grāmatveža amatam, ko norīkot darbā minētajā iestādē.
(4)
Izpildu aģentūras grāmatveža funkcijas varētu uzticēt pagaidu darbiniekiem Eiropas Kopienu pārējo darbinieku nodarbināšanas kārtības 2. panta a) punkta nozīmē, kas noteikta Padomes Regulā (EEK, Euratom, EOTK) Nr. 259/68 (3).
(5)
Tādēļ attiecīgi jāgroza Regula (EK) Nr. 1653/2004,
IR PIEŅĒMUSI ŠO REGULU.
1. pants
Regulas (EK) Nr. 1653/2004 30. panta pirmās daļas ievadfrāzi aizstāj ar šādu:
“Vadības komiteja ieceļ grāmatvedi, kas ir amatā norīkots ierēdnis vai pagaidu darbinieks, ko darbā tieši pieņēmusi aģentūra, un viņa pienākumi ir:”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 8. novembrī

Labels: 4
11
7
9
15